Eko-motor haal 300km op 1 liter brandstof | News24
Eko-motor haal 300km op 1 liter brandstof
Met die spesiaal ontwerpte aërodinamiese motor kan die bestuurder 'n afstand van sowat 300?km op slegs een liter brandstof ry. Dié eko-motor is deur 'n groep ingenieurstudente van die NMMU ontwerp en gebou. Agter, van links, staan Tinashe Maphosa, Ta
'n Groep studente van die Nelson Mandela Metropolitaanse Universiteit (NMMU) het 'n motor ontwerp wat slegs een liter brandstof benodig om van Port Elizabeth tot in Oos-Londen te ry.
Die bestuurder van dié sogenaamde eko-motor, wat soos 'n minivuurpyl op wiele lyk, moet nou wel 'n gemiddelde spoed van 25 km/h handhaaf om die 300 km op slegs een liter te haal, "maar dit kan gedoen word", het Clive Hands, projekbestuurder, opgewonde gesê.
Die geheim vir die superdoeltreffende brandstofverbruik lê in die eko-motor se aërodinamiese ontwerp en ligte struktuur.
"Die motor se panele is volledig van ligte koolstofvesel gemaak, met kurwes wat die minste windweerstand bied. Saam met die bromponie se 125cc-enjin, wat vir die eko-motor omskep is, weeg die hele motor maar net 46 kg," het Martin Badenhorst, spankaptein, verlede week met 'n toetsrit by die Walmer Go Kart-klub verduidelik.
Die ontwerp en bou van die motor het Badenhorst en nog vier van die NMMU se meganiese en elektroniese ingenieurstudente sowat 'n jaar en 'n half tot by hul eindproduk geneem.
Hulle het die afgelope naweek die eko-motor na Pretoria geneem waar hulle die motor se doeltreffende brandstofverbruik teen ander eko-motors van reg oor Afrika wou toets. Tegniese probleme het hulle egter gekniehalter.
"Vanjaar was die eerste keer dat 'n Afrika-been vir die Shell-eko-marathon aangebied word, en ons is bevoorreg om teen tien internasionale spanne vanuit Afrika deel te kon neem," het Badenhorst gesê.
"Dit was twee jaar van talle slaaplose nagte en baie harde werk om die eko-motor na die beste van ons vermoë te bou," het Oseluole Enabor, 'n meganiese ingenieurstudent, gesê.
Volgens Enabor is daar "altyd ruimte vir verbetering" aan so 'n projek, maar die nuwe idees sal eers met volgende jaar se eko-motor ingespan word.
"Aangesien dit die eerste projek van sy soort in Afrika is, weet ons daar is nog baie om te leer. Ek glo ná die kompetisie sal daar ook weer 'n klomp nuwe idees wees om dié motor op dieselfde vlak as die wêreld se beste eko-motors, wat maklik 3 000 km op 'n liter brandstof haal, te bring," het Enabor gesê.